भरनो (गुमला). करौंदाजोर टुकूटोली में मंगलवार को डायन बिसाही के मामले में पहले आरोपियों से जुर्माना वसूला गया। उसी पैसे से शराब और मुर्गा मंगाया गया। फिर खाने-पीने के बाद भरी पंचायत में सास-बहू की पीट-पीट कर हत्या कर दी गई। गांव के जतारियस इंदवार की पत्नी इग्नेसिया इंदवार (42) व मां बिर्जिनिया इंदवार (70) पर डायन बिसाही का आरोप था।
आरोप है कि ग्रामीणों ने जतारियस व उनके सात बच्चों को भी मारने का प्रयास किया, मगर उन लोगों ने भागकर अपनी जान बचाई। पुलिस ने इस मामले में 19 नामजद और करीब 100 अज्ञात लोगों के खिलाफ केस दर्ज कर 19 महिलाओं को गिरफ्तार कर लिया है।
पहले भी वसूला था 15 सौ रुपए जुर्माना
जतारियस ने पुलिस को बताया कि ग्रामीण करीब एक साल से उसकी पत्नी और मां को डायन कहकर प्रताड़ित कर रहे थे। एक महीने पहले गांव के अलेक्सियुस खड़िया के पुत्र डहरू खड़िया की मौत हो गई थी। इसके बाद गांव में पंचायत हुई और 1500 रुपए जुर्माना लेकर छोड़ दिया गया। जतारियस के मुताबिक शुक्रवार को गांव के सैकड़ों लोगों ने बैठक कर उन्हें गांव से भगाने का फैसला लिया। सोमवार को फिर बैठक हुई।
मंगलवार को इग्नेसिया व बिर्जिनिया को लेकर भरनो स्थित एक भगत के पास ले जाया गया। भगत ने दोनों पर डायन बिसाही करने और गांव के बच्चों को मारने का आरोप लगाया। इसके बाद दोनों को गांव लाया गया जहां अखाड़े में पंचायत हुई। दोनों महिलाओं पर फिर 1500 रुपए जुर्माना लगाया गया। जुर्माना देने के बाद वहीं शराब और मुर्गा मंगाया गया।
खाने-पीने के बाद लोगों ने दोनों की पिटाई शुरू कर दी। इस पिटाई में दोनों की मौत हो गई। अंधविश्वास के कारण दोनों महिलाओं की हत्या हुई है। पुलिस ने 19 आरोपियों को गिरफ्तार कर लिया है। अन्य को भी पकड़ने की कार्रवाई चल रही है। राकेश बंसल, एसपी, गुमला
hin_Deva hin_Deva hin_Deva hin_Deva hin_Deva hin_Deva